Гео Милев
В този час на вечерни измами…

chitanka.info

Ich liebe die hektischen, schlanken

Narzissen mit blutrotem Mund…

Felix Doermann

В този час на вечерни измами

мълча и печално предричам

предсещам, че туй що обичам

е болна надежда в душата ми:

Обичам нервозните, болни

нарциси с уста разкървавени —

сред сумрачни стаи, безволни

в самотност и страх изоставени —

обичам онез безсърдечни

смарагди — зелени и лунни —

мечти болнострунни, далечни,

пречупени в сънни лагуни —

обичам змиите унесени

в див танец — тъй хладни, тъй ярки —

обичам полетата есенни

с петна многоцветни и жарки —

и тези жени меланхолни,

с лица изморени и бледи

— обичам усмивките болни,

смеха им над скучни поети —

обичам горящите здания

— сред ужас, и вечер, и буря —

и техните страшни сияния

на стари канали в лазура —

обичам аз всичко, което

е пурпур в кантика печална —

и болно посипва сърцето

с ридаеща пепел кристална:

— тъй както ти, странна! гадаеща!

заплиташ с усмихнати взори

душата ми в мрежа ласкаеща

от влюбени тихи умори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.